19. juni 2020

2020-2113

|  |
| --- |
|  |
| Til høringsparterne  |

Høring over udkast til lovforslag om ny lov om leje og ny lov om boligforhold

Transport- og Boligministeriet sender hermed udkast til lovforslag om en ny lov om leje og ny lov om boligforhold i høring.

Lovforslagene er en udmøntning af den del aflejelovsforliget af 11. juni 2014, som omhandler en sammenskrivning af lejeloven og boligreguleringsloven.

I sammenskrivningen indgår endvidere 2 særlove – lov om kommunal anvisningsret og lov om tvungen administration af udlejningsejendomme – som begge er indarbejdet i lov om boligforhold.

Formålet med sammenskrivningen er at skabe et bedre overblik over samt forenkle lejelovgivningen. Det er det klare udgangspunkt, at der er tale om en teknisk sammenskrivning af lejelovgivningens regelsæt. Der ligger en forenkling i, at reglerne, der vedrører det direkte lejeforhold, fremover vil kunne findes i én lov, lejeloven, mens de regler, der er af offentligretlig karakter er samlet i en ny lov om boligforhold.

Som et led i sammenskrivningen er der derfor alene foreslået nogle få indholdsmæssige ændringer, som fortrinsvis har til formål at samordne lovgivningen på områder, hvor der i dag er mindre betydende forskelle imellem lejeloven og boligreguleringsloven. Disse ændringer er udtrykkeligt beskrevet i lovforslagets bemærkninger.

Da der er tale om meget omfattende lovforslag, er det for overskuelighedens skyld valgt at udsende de to lovforslag i foreløbige udgaver, hvor lovforslagene er opdelt i kapitler, som alle indeholder lovbestemmelser, almindelige og specielle bemærkninger for det pågældende kapitel.

Der er kapitler, som fortsat mangler en lovteknisk gennemskrivning, som imidlertid ikke vil tilføre udkastene nyt indhold.

Det bemærkes endvidere, at de enkelte paragraffer er forsynet med foreløbige numre, som af hensyn til den endelige redigering er markeret med gult.

Høringsmaterialet vil blive gjort tilgængeligt på Høringsportalen.dk.

Transport- og Boligministeriet skal venligst bede om eventuelle bemærkninger til lovforslagene **senest torsdag den 20. august 2020.**

Høringssvar bedes sendt til trm@trm.dk.

Spørgsmål vedrørende høringen kan stilles til Nynne Horn, 23 47 37 73, nho@trm.dk.

Med venlig hilsen

Nynne Horn